Foutlose Storm steeds voor met Rory drie houe agter | Maroela Media
Graeme Storm het Saterdag in die tweede ronde van die SA Ope-gholfkampioenskap op Glendower in Edenvale 'n telling van 67 aangeteken en is drie houe voor Rory McIlroy wat in die tweede plek is nadat hy ook 67 in die derde ronde op sy telkaart ingevul het.
Storm, slegs 251ste op die wêreldranglys, het vyf voëltjies behaal en nie 'n enkele hou aan syfer afgestaan nie. Trouens, hy het oor die laaste 41 putjies nog nie 'n enkele hou aan syfer afgestaan nie.
Storm sal Sondag met sy telling op -17 afslaan.
McIlroy se vyf voëltjies en 'n arend is bederf toe hy op die negende en ook op die laaste putjie elk 'n hou afgestaan het. McIlroy het in die tweede ronde ook 'n hou op die 18de putjie laat val.
Jbé Kruger (-3 Saterdag) is saam met Jordan Smith (-4) in die derde plek, vier houe agter die voorloper.
Die beste ronde van die dag, gelyk aan die baanrekord, 63, het van Eduardo Molinari gekom. Die Italianer het nege voëltjies ingerol, vyf van hulle agtereenvolgens van die 11de tot die 15de putjies, en geen houe afgestaan nie.
Hy het met dié ronde van twee onder syfer tot nege onder gevorder en sal Sondag saam met vyf ander spelers in die vyfde plek afslaan, almal op 12 onder baansyfer vir die toernooi.
Ander Suid-Afrikaners wat steeds onder die voorste spelers is, is Dean Burmester en Jaco van Zyl op 12-onder in die vyfde plek en Thomas Aiken, Keith Horne en Trevor Fisher wat op -11 in die elfde plek is.